Diari Oficial de la Generalitat Valenciana


Sumari del DOGV 3130, del 26-11-1997 (1997/11892)

RESOLUCIÓ de 20 d'octubre de 1997, del conseller d'Obres Públiques, Urbanisme i Transports, per la qual s'informa favorablement sobre el punt 3 de la modificació número 18, i s'aprova definitivament la modificació número 18 (quatre punts) del Pla General de Gandia.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3130

Data del DOGV
:   26-11-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/11018


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

3905 RESOLUCIÓ de 20 d'octubre de 1997, del conseller d'Obres Públiques, Urbanisme i Transports, per la qual s'informa favorablement sobre el punt 3 de la modificació número 18, i s'aprova definitivament la modificació número 18 (quatre punts) del Pla General de Gandia. [97/C11730]
  
Vist l'expedient relatiu al projecte de modificació puntual número 18 del Pla General d'Ordenació Urbana de Gandia (València), i del qual resulten els següents:
  
Antecedents de fet
  
Primer
  
El projecte es va sotmetre a informació pública mitjançant acord del Ple de l'Ajuntament de Gandia, en sessió de 2 de novembre de 1995. I, després del pertinent període d'exposició pública, en el qual es van presentar cinc al·legacions, el va aprovar provisionalment el 5 de juny de 1997.
  
Segon
  
El projecte consta de memòria, plans d'informació i d'ordenació i annex d'homologació de la unitat d'execució número 14.
  
Tercer
  
Durant la tramitació de l'expedient s'ha sol·licitat informe dels següents organismes: Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports (15.07.97); Demarcació de Carreteres de l'Estat del Ministeri de Foment (16.07.97). Els mencionats informes s'han emés en sentit favorable (amb condicions) els dies 19 de setembre i 22 de setembre de 1997, respectivament.
  
En l'expedient consta el certificat del tràmit de dictamen dels municipis confrontants (Miramar, Almoines, Real de Gandía, Palma de Gandía, Ador, Pinet, Llutxent, Xeresa, Guardamar, Daimús, Xeraco, Barx, Benirredrà i Bellreguard), en el qual únicament emet informe, de caràcter favorable, l'Ajuntament de Miramar el dia 26 de desembre de 1995.
  
Quart
  
La Comissió Territorial d'Urbanisme de València, reunida el 30 de setembre de 1997, va informar favorablement sobre la present modificació.
  
Fonaments de dret
  
Primer
  
Respecte al procediment, en aquest cas, s'han observat les prescripcions legalment establides per a les modificacions de Pla General d'aquesta índole, que estan constituïdes pels articles 38 i 39 per remissió del 55 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU).
  
Segon
  
Quant al fons de l'assumpte, la modificació plantejada té per objecte quatre alteracions puntuals, el contingut de la qual s'indica a continuació:
  
1. Rotonda a la carretera Natzaret-Oliva
  
Consisteix en l'execució d'una rotonda a la carretera Natzaret-Oliva, el titular de la qual és la Diputació Provincial de València. La solució proposada millora la circulació viària i elimina els perills derivats de l'existència d'un encreuament conflictiu. En l'expedient consta el compromís de la Diputació Provincial de col·laborar en l'execució del projecte en un percentatge del 66%.
  
2. Requalificació d'un tram de vial a magatzems-industrial.
  
Consisteix en la supressió d'un vial en la zona industrial situada l'eixida de Gandia en direcció a Alacant. Actualment el mencionat vial accedeix directament a la carretera N-332, cosa que provoca problemes de seguretat vial. A més, la circulació viària convé reconduir-la cap a la intersecció realitzada entre la carretera de Villalonga i la N-332. Els terrenys ocupats pel vial, amb una superfície de 3.517 metres quadrats, passen a integrar-se en la qualificació de la zona com a magatzems-industrial, i l'esmentat increment d'aprofitament es compensa amb una nova dotació de 705 metres quadrats. Es delimita una nova unitat d'execució, designada unitat d'execució número 14, que recull els terrenys que tenen pendent la realització dels deures urbanístics de cessió, equidistribució i urbanització.
  
Es presenta també un document d'homologació de l'àmbit de la Unitat d'Execució número 14. La finalitat d'aquest document és identificar els elements que constitueixen l'ordenació estructural en l'àmbit de l'esmentada unitat d'execució i el seu entorn pròxim. Així, es defineixen com a elements estructurals la carretera N-322, que s'inclou la via de servei i la carretera de Villalonga, inclou també el nuc amb la carretera nacional citada anteriorment. D'aquesta manera, es verifica que el punt 2 de la modificació no afecta l'ordenació estructural del pla general.
  
No obstant això, cal assenyalar que no procedeix homologar a la Llei Reguladora de l'Activitat Urbanística una unitat d'execució concreta, sinó conforme determina la disposició transitòria primera de la citada llei en concordança amb la Instrucció de Planejament 1/1996, aprovada per ordre d'aquesta Conselleria de 29 de març de 1996 (DOGV núm. 2.732, de 22.04.96) exclusivament es pot declarar aquesta homologació a sectors complets de planejament sempre que s'ajusten als criteris generals de sectorització establits en l'article 22 de la Llei Reguladora de l'Activitat Urbanística (homologació sectorial) o, si és el cas, a un pla general en el seu conjunt (homologació global).
  
3. Rotonda a l'avinguda de Blasco Ibáñez.
  
Consisteix en la reforma d'una rotonda situada a l'avinguda de Blasco Ibáñez. Aquest vial es convertirà en una ronda perimetral de Gandia, per això es proposa una solució que millora substancialment la circulació d'aquesta avinguda. La reforma de la rotonda afecta una parcel·la destinada a Batxilerat Unificat Polivalent i al centre de salut, i es justifica el projecte que amb la superfície de parcel·la resultant hi ha dimensió suficient per a la construcció dels esmentats equipaments. D'altra banda, la modificació afecta zones verdes qualificades al sector 5, parc nord, es manté la superfície total de zones verdes, però s'haurà de canviar la seua disposició en funció del disseny viari de la intersecció.
  
4. Ampliació del cementeri
  
Consisteix en l'ampliació en 44.320 metres quadrats del cementeri municipal, que està qualificat actualment en el Pla General de sistema general de dotacions comunitàries en sòl no urbanitzable. L'ampliació es fa sobre terrenys que mantenen la seua classificació com a sòl no urbanitzable i s'obtindran per expropiació.
  
Tercer
  
Les determinacions contingudes en la modificació es consideren correctes des del punt de vista de les exigències de la política urbanística i territorial de la Generalitat, tal i com es recull en l'article 40 de la Llei Reguladora de l'Activitat Urbanística. El punt 2 de la modificació suposa un augment d'aprofitament lucratiu privat, però en la mateixa modificació es preveuen les mesures de compensació necessàries per a mantenir la proporció i la qualitat de les dotacions públiques previstes respecte a l'aprofitament, d'acord amb l'article 55.3 de la Llei Reguladora de l'Activitat Urbanística. Per tot això, no s'hi observen obstacles per a l'aprovació de la modificació.
  
No obstant això, per tal com que el punt 3 de la modificació comporta una diferent qualificació o ús urbanístic de zones verdes anteriorment previstes, es requereix l'informe previ del Consell Superior d'Urbanisme substituït per l'informe del conseller d'Obres Públiques, Urbanisme i Transports, informe previ de la Comissió Territorial d'Urbanisme, en aplicació de la disposició transitòria novena de la Llei Reguladora de l'Activitat Urbanística, de conformitat amb l'article 55.4 de la Llei Reguladora de l'Activitat Urbanística.
  
Tal com manifesta la Comissió Territorial d'Urbanisme de València en l'informe del 30 de setembre de 1997: «En relació amb el dictamen del Consell Jurídic Consultiu de la Comunitat Valenciana, previst en l'article 10.8.e) de la Llei 10/1994, de 19 de desembre, de la Generalitat València, de Creació del Consell Jurídic Consultiu de la Comunitat Valenciana, es considera que, en aquest cas, no és necessari, ja que la modificació no té per objecte una diferent zonificació o un ús urbanístic de les zones verdes anteriorment previstes. En efecte, l'esmentat dictamen només ha de ser exigit quan la modificació del pla "tinga per objecte", és a dir, per fi o intent, una diferent zonificació o un ús urbanístic previstos en el Pla, segons els estàndards establits en la legislació urbanística aplicable; i no és necessari el mencionat dictamen quan la modificació tinga un altre objecte o finalitat, encara que d'aquesta derivara o fóra conseqüència aquella diferent zonificació o ús urbanístic de les zones verdes o espais lliures. La modificació que s'analitza té per objecte la reordenació del viari de la zona i, com a conseqüència d'això, resulten modificades algunes zones verdes». En aquest sentit, s'ha manifestat, a més, l'esmentat Consell Jurídic Consultiu en reiterats dictàmens.
  
L'esmentat punt 3 de la present modificació del Pla General de Gandia té per objecte la reordenació del viari de la zona i, com a conseqüència d'això, resulten modificades algunes zones verdes anteriorment previstes, i es manté la seua superfície total però varia la seua disposició, amb l'avantatge que resulta més superfície de zones verdes en contacte amb el parc públic contigu, amb això es millora la seua accessibilitat i la seua utilització. De manera que, la modificació s'ajusta als tradicionals principis d'interés general, racionalitat i proporcionalitat, així com als criteris rectors de l'activitat urbanística expressats en l'article 2.2 de la Llei Reguladora de l'Activitat Urbanística, i, per tant, res no impedeix un pronunciament favorable respecte d'això.
  
Quart
  
El conseller d'Obres Públiques, Urbanisme i Transports és competent per a l'aprovació definitiva del present expedient, d'acord amb l'article 38.3 de l'esmentada Llei Reguladora de l'Activitat Urbanística, en relació amb l'article 6, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals esmentats i els altres de concordant i pertinent aplicació, d'acord amb l'informe de la Comissió Territorial de València, resolc:
  
1. Informar favorablement sobre el punt 3 de la modificació número 18 del Pla General de Gandia.
  
2. Aprovar definitivament la modificació número 18 (quatre punts) del Pla General de Gandia.
  
La present resolució entrarà en vigor el mateix dia de la publicació en el Diari Oficial de la Generalitat Valenciana. Aquesta publicació excusa la seua notificació individualitzada.
  
Contra la present resolució, que posa fi a la via administrativa, s'hi podrà interposar un recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos, comptadors des del dia de la notificació o publicació d'aquesta resolució. Per a la interposició del mencionat recurs serà requisit imprescindible que, amb caràcter previ, el recurrent la comunique a aquest òrgan, de conformitat amb els articles 57.2.f i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que es puga exercitar qualsevol un altre recurs que s'estime oportú.